
"Merengés" egy Vörösmarty-költemény öt német fordításán

Az irodalmi fordítás megkérdőjelezhetetlenül fontos tevékenység, hiszen hozzájárul az egyes nemzeti irodalmak kulturális párbeszédéhez, s jól megragadható mutatója a fogadtatás kapcsolattörténeti jelentőségének. Ezáltal a műfordítói teljesítmény tétje is nagy, hiszen ezen áll vagy bukik e folyamatok sikere, illetve megítélése. A fordítások milyenségének elemző-értékelő vizsgálatával – az alkalmazott fordítástudomány gyakorlatában – a fordításkritika foglalkozik, amelynek viszonylag új keletű kutatási terepén határtudományként érintkezik, illetve metszéspontot alkot az irodalom- és a nyelvtudomány (stilisztikai és hungarológiai szempontokkal is kiegészülve). Dolgozatomban Vörösmarty Mihály A merengőhöz című versének öt német fordításán keresztül elemzem, értelmezem újra a költeményt, s szeretném bemutatni, hogy nem csupán a tartalom és a forma művészileg motivált egységének jegyében elvárt szöveghűség lényeges a fordítások megítélésében, hanem az is, hogy miként illeszkedik a lefordított szöveg az adott befogadó nyelvi-kulturális közegbe, egy másik irodalmi hagyományrendszernek megfelelve. Ezáltal természetesen kitekintek romantikus költőnk német nyelvű recepciójára is.



